Det danske boligmarkeds ageren i 2014 er nu blevet analyseret, og her viser det sig, at der i hele landet er blevet solgt 14 procent flere huse end i 2013. Generelt er der fremgang over hele Danmark, og i Nordjylland er det specielt salget af huse, der er steget markant. Hele 4,5 procent er priserne steget i løbet af 2014, og det glæder Realkreditforeningen. - Stigningen er sket i 85 ud af landets 98 kommuner, og det er meget positivt, at vi nu kan spore fremgang i yderområdet, som i de seneste år ellers ikke har haft mange lyspunkter. Det er dog et langt sejt træk. Man skal også huske på, at vi kommer fra et meget lavt niveau, og der er trods en stigende efterspørgsel fortsat mange til-salg skilte uden for de større byer, hvor det stadig er købers marked, siger Karsten Beltoft, der er direktør i Realkreditforeningen. Står du og overvejer at skulle sætte dit hus til salg, så kan 2015 meget vel byde på endnu flere stigninger i huspriserne. - Dagens tal viser handelsaktiviteten ved udgangen af 2014, hvor vi ikke havde negative renter på realkreditlån, som først kom i begyndelsen af 2015. Det kan forventes, at vi også i år vil se fremgang på boligmarkedet, da der vil være en positiv effekt af meget lave renter, som vil smitte af på lysten til at købe en bolig," konkluderer Karsten Beltoft.

Opsummering:
Der var så godt gang i det nordjyske boligmarked i 2014, at priserne på de nordjyske huse steg mere 4,5 procent.